2. ลักษณะการประกอบธุรกิจ

(1) นายอัลเบอร์ต ยุคเกอร์ และนายเฮนรี่ ซิกก์ ชาวสวิส เป็นผู้ก่อตั้ง ห้างยุคเกอร์ แอนด์ ซิกก์
แอนด์โกเมื่อปี พ.ศ. 2425 ประกอบกิจการค้าขายสินค้าเบ็ดเตล็ด
นำเข้าสินค้าเครื่องใช้ในครัวเรือน ส่งออกไม้สัก ยางสน ครั่ง หนังสัตว์และข้าว การประกันภัย
การธนาคาร เป็นตัวแทนธนาคารอินโดจีนธนาคารฮ่องกงและเซี่ยงไฮ้ และบริษัทเดินเรือ ในปี
พ.ศ. 2439 นายอัลเบอร์ต เบอร์ลี่ ได้สืบทอดการดำเนินธุรกิจทั้งหมด และได้เปลี่ยนชื่อเป็น
ห้างเบอร์ลี่ ยุคเกอร์ แอนด์โก เมื่อปี พ.ศ. 2467 ในปี พ.ศ. 2500 นายวอลเตอร์ ลิโอ
ไมเยอร์
ได้เข้ามาบริหารงานและได้เปลี่ยนแปลงการดำเนินงานแบบหุ้นส่วนภายในครอบครัวเป็นรูปบริษัทในปี
พ.ศ. 2508 และต่อมาเป็นบริษัท เบอร์ลี่ ยุคเกอร์ จำกัด ในปี พ.ศ. 2511
เมื่อตลาดหลักทรัพย์แห่งประเทศไทยได้จัดตั้งขึ้นในปี พ.ศ. 2517 บริษัท เบอร์ลี่ ยุคเกอร์
ได้เป็นหนึ่งในเจ็ดบริษัทแรกที่เข้าเป็นบริษัทจดทะเบียนในตลาดหลักทรัพย์ และปี พ.ศ. 2536
ได้แปรสภาพเป็น บริษัท เบอร์ลี่ ยุคเกอร์ จำกัด (มหาชน) เมื่อปี 2528
กลุ่มเฟิร์สแปซิฟิคได้เข้ามาเป็นผู้ถือหุ้นใหญ่ของบริษัท จนถึงวันที่ 19 ธันวาคม 2544
กลุ่มเฟิร์สแปซิฟิค ได้ขายเงินลงทุนทั้งหมดร้อยละ 83.5 ให้กับบริษัท นครชื่น จำกัด
ซึ่งเป็นบริษัทในกลุ่มบริษัท ทีซีซี โฮลดิ้ง

(2) เบอร์ลี่ ยุคเกอร์ แบ่งธุรกิจหลักเป็น 6 กลุ่ม ดังนี้ บรรจุภัณฑ์ สินค้าอุปโภคบริโภค
ผลิตภัณฑ์ด้านเทคนิคและอุตสาหกรรม ก่อสร้างและวิศวกรรม โลจิสติกส์ และเทคโนโลยีสารสนเทศ
มีบริษัทย่อยที่สำคัญ 11 บริษัท เบอร์ลี่ ยุคเกอร์และบริษัทย่อย ประกอบธุรกิจทั้งการผลิต
การจัดจำหน่าย และการให้บริการ

บรรจุภัณฑ์

มีบริษัทย่อย 2 บริษัท คือบริษัท อุตสาหกรรมทำเครื่องแก้วไทย จำกัด (มหาชน)
เป็นผู้ผลิตบรรจุภัณฑ์แก้ว และจำหน่ายให้ฝ่ายผลิตภัณฑ์เครื่องแก้วของเบอร์ลี่ ยุคเกอร์
เป็นผู้ทำการตลาดและจัดจำหน่ายเกือบทั้งหมด บริษัทจำหน่ายเองในกลุ่มลูกค้าต่างประเทศ
บริษัทเป็นผู้ผลิตบรรจุภัณฑ์แก้วเอกชนชั้นนำในประเทศ รายได้หลักประมาณร้อยละ 98
ได้จากการจำหน่ายขวดแก้วให้แก่กลุ่มอุตสาหกรรมใหญ่ ๆภายในประเทศ บริษัท เบอร์ลี่ ไดน่าพลาส
จำกัด เป็นผู้ผลิต การตลาดและจัดจำหน่ายบรรจุภัณฑ์พลาสติกแข็งสำหรับสินค้าอุปโภคบริโภค

สินค้าอุปโภคบริโภค

มีบริษัทย่อย 4 บริษัท เป็นผู้ผลิตสินค้า การตลาดและจัดจำหน่าย
สินค้าที่เป็นเครื่องหมายการค้าของบริษัทและบุคคลอื่น บริษัท เบอร์ลี่ ยุคเกอร์ เซลล็อกซ์ จำกัด
เป็นผู้ผลิตกระดาษอนามัยที่เป็นตราของตนเองเช่น เซลล็อกซ์ ดิออน แม็กซ์โม
ผลิตกระดาษชำระม้วนใหญ่ และรับจ้างผลิตกระดาษอนามัยให้แก่บุคคลภายนอกด้วย บริษัท เบอร์ลี่
ยุคเกอร์ ฟู้ดส์ จำกัด ผลิต การตลาดและจัดจำหน่าย ขนมขบเคี้ยว
ที่เป็นตราของบริษัท เช่น เทสโต ปาร์ตี้ ไบตี้ คาร์ลอส แคมปัส และ โดโซะ เป็นต้น บริษัท
รูเบียอุตสาหกรรม จำกัด ดำเนินธุรกิจรับจ้างผลิตสินค้าเครื่องใช้ส่วนตัว ลูกอม ช็อคโกแลต
แป้งหอม โรลออน และผลิตสินค้าที่เป็นตราของบริษัท เช่น สบู่นกแก้ว สบู่เหลวแพรอท เป็นต้น
บริษัท บีเจซี มาร์เก็ตติ้ง จำกัด
ให้บริการด้านการตลาดและจัดจำหน่ายสินค้าอุปโภคบริโภคภายใต้ตราของเบอร์ลี่ ยุคเกอร์
ที่ผลิตจาก 3 บริษัทข้างต้น
รวมทั้งทำการตลาดและจัดจำหน่ายสินค้าจากบริษัทคู่ค้าที่เป็นตัวแทนจัดจำหน่าย เช่น
เครื่องใช้ส่วนตัว อาหารกระป๋อง เครื่องดื่มและไวน์

ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินธุรกิจด้านการตลาด จัดจำหน่ายและบริการ
สินค้าหลากหลายประเภท ได้แก่ ผลิตภัณฑ์ทางการแพทย์ ผลิตภัณฑ์เทคโนโลยีทางภาพ
อุปกรณ์เครื่องใช้สำนักงาน ที่เป็นตราสินค้าของบุคคลอื่นทั้งจากภายในและต่างประเทศ บริษัท
เบอร์ลี่ ยุคเกอร์ สเปเชียลตี้ส์ จำกัด ดำเนินธุรกิจการตลาดและจัดจำหน่าย เคมีอุตสาหกรรม
สารปรุงแต่งและส่วนผสมอาหาร และวัตถุดิบเบเกอรี่

ก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินธุรกิจเป็นตัวแทนจำหน่ายและทำการตลาด ออกแบบ
ติดตั้งและบริการหลังการขาย สำหรับผลิตภัณฑ์อุปกรณ์และระบบวิศวกรรม
ทั้งที่เป็นตราสินค้าบริษัทเองและ

ตราสินค้าจากผู้อื่นที่นำเข้าจากต่างประเทศ บริษัท ไทย-สแกนดิค สตีล จำกัด ประกอบธุรกิจ
ผลิตและออกแบบโครงสร้างเหล็กเสาสายส่งไฟฟ้าแรงสูง และเสาสายส่งโทรคมนาคม
กลุ่มลูกค้าทั้งภายในและต่างประเทศ

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการด้านคลังสินค้า การกระจายสินค้าทั่วประเทศ
และการเดินพิธีการศุลกากรนำเข้าและส่งออก ให้บริการแก่กลุ่มบริษัทและบุคคลอื่น

เทคโนโลยีสารสนเทศ

บริษัท ที.ซี.ซี เทคโนโลยี จำกัด ดำเนินธุรกิจศูนย์คอมพิวเตอร์
การให้บริการพื้นที่เช่าสำหรับเซิร์ฟเวอร์ บริการจัดการระบบข้อมูลต่าง ๆ
ฐานลูกค้าคือกลุ่มบริษัทและบุคคลอื่น

โครงสร้างการถือหุ้นของกลุ่มบริษัท เบอร์ลี่ ยุคเกอร์

(เอกสารแนบ 3 เรื่องลักษณะการประกอบธุรกิจ (ข้อ 2))

(3) โครงสร้างรายได้

(เอกสารแนบ 3 เรื่องลักษณะการประกอบธุรกิจ (ข้อ 3))

(4) เป้าหมายการดำเนินธุรกิจ

ความก้าวหน้าของวัตถุประสงค์หลักในปี 2548

บริษัท เบอร์ลี่ ยุคเกอร์ จำกัด (มหาชน)
ยังคงมุ่งมั่นดำเนินงานและสร้างความเจริญเติบโตให้แก่บริษัท ด้วยการลงทุนขยายงานที่เหมาะสม
การลงทุนขยายโรงงานใหม่ของบริษัท เบอร์ลี่ ยุคเกอร์ เซลล็อกซ์ จำกัด
ที่จังหวัดปราจีนบุรีได้เสร็จสิ้นเรียบร้อย เริ่มดำเนินการผลิตเมื่อปลายปี 2548
เป็นโรงงานที่มีเทคโนโลยีที่ทันสมัย สามารถผลิตเยื่อจากเศษกระดาษ
เป็นผู้ผลิตกระดาษอนามัยรายแรกในอาเซียนที่ลงทุนติดตั้งเครื่องจักรที่มีเทคโนโลยีการพิมพ์ลวดลายหลากหลายสีสันบนกระดาษทิชชู
ในปี 2548 บริษัทมีกำลังการผลิต 37,000 ตัน ปริมาณการผลิตจริง 32,000 ตัน
หรือคิดเป็นร้อยละ 50 ของการผลิตกระดาษอนามัยในประเทศ ผลประกอบการของบริษัท เบอร์ลี่
ยุคเกอร์ จำกัด (มหาชน) โดยรวมปี 2548 ยังเป็นที่น่าพอใจ
แม้ธุรกิจบรรจุภัณฑ์ซึ่งเป็นหนึ่งในธุรกิจหลักจะมีอัตราการเติบโตและอัตรากำไรสุทธิต่อรายได้รวมลดลง
แต่ธุรกิจหลายประเภทของบริษัทก็ยังเติบโตและให้ผลตอบแทนที่มั่นคง
ภาวะโดยทั่วไปได้รับผลกระทบจากความผันผวนของราคาน้ำมันและอัตราดอกเบี้ยที่ปรับสูงขึ้น
ปัญหาการบริโภคภายใน ประเทศลดลง รวมทั้งการแข่งขันทางธุรกิจที่รุนแรงมากขึ้น
บริษัทได้พยายามเพิ่มยอดขายจากสินค้าที่
จัดจำหน่ายอยู่ในปัจจุบัน และแนะนำสินค้าใหม่ ๆ ที่มีศักยภาพทั้งในกลุ่มสินค้าอุปโภคบริโภค
สินค้ากลุ่มเทคนิคและวิศวกรรมออกสู่ตลาดรวมถึงลดต้นทุนและเพิ่มประสิทธิภาพการดำเนินงาน
การปรับปรุงกระบวนการผลิตอย่างต่อเนื่องของธุรกิจบรรจุภัณฑ์
ให้มีความสามารถในการแข่งขันทัดเทียมกับธุรกิจบรรจุภัณฑ์ชั้นนำ
เช่นเดียวกับธุรกิจด้านการก่อสร้างและวิศวกรรม ผลิตภัณฑ์เสาส่งไฟฟ้าแรงสูงของบริษัท
ไทย-สแกนดิค สตีล จำกัด สามารถส่งออกไปขายยังต่างประเทศคิดเป็นสัดส่วนร้อยละ 60
ของยอดขาย ขณะที่ความรู้และเทคนิคในการผลิตของบริษัทเป็นที่ยอมรับเพิ่มขึ้นเป็นการทั่วไป
เห็นได้จากคำสั่งซื้อโครงสร้างเหล็กต่าง ๆ ที่เพิ่มมากขึ้นทั้งจากในประเทศและต่างประเทศ

เป้าหมายการดำเนินธุรกิจในปี 2549

ในปี 2549 นี้ ราคาน้ำมันรวมถึงอัตราดอกเบี้ยที่มีแนวโน้มเพิ่มขึ้น
และสถานการณ์การเมืองในประเทศจะยังคงเป็นปัจจัยเสี่ยงที่อาจส่งผลให้มีการชะลอการลงทุนและการใช้จ่ายด้านอุปโภคบริโภคลดลง
บริษัทจะต้องเตรียมพร้อมที่จะปรับปรุงและเปลี่ยนแปลงเพื่อรับมือกับสถานการณ์และความไม่แน่นอนอันอาจจะเกิดขึ้นได้
อย่างไรก็ตาม เบอร์ลี่ ยุคเกอร์ ยังมุ่งมั่นดำเนินงานและสร้างความเจริญเติบโตให้แก่บริษัทต่อไป
ด้วยการลงทุนขยายงานที่เหมาะสม เพื่อให้แน่ใจถึงผลตอบแทนและกำไรที่มากขึ้น บริษัท
ไทย-สแกนดิค สตีล จำกัด มุ่งเน้นในเรื่องคุณภาพและการตรงต่อเวลาในการส่งมอบงานแก่ลูกค้า
ทั้งจากภาครัฐและเอกชน
เพื่อรักษาความเป็นผู้ผลิตโครงสร้างเหล็กชุบสังกะสีเพื่องานสื่อสารและโทรคมนาคมที่ใหญ่ที่สุดในประเทศเพื่อรองรับความต้องการที่เพิ่มขึ้นทั้งจากตลาดภายในและนอกประเทศ
บริษัท เบอร์ลี่ ยุคเกอร์ เซลล็อกซ์ จำกัด เป้าหมายในด้านการเพิ่มผลผลิตที่จำนวน 44,000
ตันต่อปี จากโรงงานแห่งใหม่ที่แล้วเสร็จและสามารถดำเนินการผลิตได้อย่างเต็มกำลัง
การเพิ่มความหลากหลายของสินค้าขนมขบเคี้ยวของบริษัท เบอร์ลี่ ยุคเกอร์ ฟู้ดส์ จำกัด
และการมุ่งเน้นการรักษาคุณภาพของสินค้า
เน้นการเพิ่มคุณค่าในสินค้าเพื่อผู้บริโภคที่มีความหลากหลายเพื่อให้บริษัทสามารถขยายการเติบโตของธุรกิจได้มากขึ้น
บริษัท
บีเจซี เอ็นจิเนียริ่ง จำกัด ได้มีโอกาสทำโครงการเกี่ยวข้องกับสิ่งแวดล้อม 2 - 3 โครงการ
โดยโครงการส่วนใหญ่เกี่ยวกับระบบบำบัดน้ำเสียและก๊าซชีวภาพ ซึ่งในปี 2549
ธุรกิจด้านนี้จะมีเป้าหมายร่วมมือกับคู่ค้าใหม่ ๆ ระดับนานาชาติมากขึ้นทิศทางในปี 2549
มีแนวโน้มในเชิงบวก และมีความตั้งใจที่จะสร้างความเข้มแข็งให้แก่ผลิตภัณฑ์ด้านวิศวกรรม
ตลอดจนโครงการเกี่ยวกับสิ่งแวดล้อมเพิ่มมากยิ่งขึ้น อัตราการเติบโตของผลิตภัณฑ์นกแก้วของบริษัท
รูเบียอุตสาหกรรม จำกัด ตลอดจนธุรกิจรับจ้างผลิตที่มีอยู่เดิมและที่จะมีเพิ่มขึ้นใหม่ในปี 2549
รูเบียอุตสาหกรรมจะให้ความสำคัญต่อการพัฒนาผลิตภัณฑ์ใหม่ ๆ
โดยเฉพาะสินค้าด้านผิวพรรณและเส้นผม เพื่อเพิ่มยอดขายและปริมาณการผลิต
พร้อมกันนี้เน้นการเข้าร่วมงานแสดงสินค้าต่าง ๆ ในต่างประเทศ
ซึ่งถือเป็นกลยุทธสำคัญในการพัฒนาธุรกิจ เพื่อรุกตลาดทั้งในประเทศและตลาดส่งออกในเอเชียใต้
เอเชีย-แปซิฟิก และยุโรปตะวันออก